Dokumenta datums ir tā

elektroniskās parakstīšanas datums

Nr. K.1-2/187

APSTIPRINU

Ogres novada pašvaldības mantas

novērtēšanas un izsoles komisijas

priekšsēdētājs R.Ozols

**ATKĀRTOTAS (TREŠĀS) RAKSTISKĀS IZSOLES**

**par telpu nomu ēkā ar kadastra apzīmējumu 7452 004 006 0001, “Skola”, Krape, Krapes pag., Ogres novadā
NOTEIKUMI**

**1. Vispārīgie noteikumi**

1.1. Atkārtotu (trešo) nomas tiesību izsoli rīko Ogres novada pašvaldības mantas novērtēšanas un izsoles komisija (turpmāk – Komisija), kas darbojas saskaņā ar Ogres novada pašvaldības domes 2022.gada 27.janvāra nolikumu Nr.5/2022 ”Ogres novada pašvaldības mantas novērtēšanas un izsoles komisijas nolikums”, ievērojot šos noteikumus.

1.2. Nomas tiesību izsoles mērķis ir noteikt nomnieku rakstiskā izsolē Ogres novada pašvaldības īpašumam.

1.3. Izsole tiek organizēta saskaņā ar 2018.gada 20.februāra Ministru kabineta noteikumiem Nr.97 „Publiskas personas mantas iznomāšanas noteikumi”, 2022.gada 27.janvāra Ogres novada pašvaldības domes nolikumu Nr.5/2022” Ogres novada pašvaldības mantas novērtēšanas un izsoles komisijas nolikums” un 2022.gada 28.jūlija Ogres novada pašvaldības domes lēmumu “Par telpu ēkā ar kadastra apzīmējumu 7452 004 006 0001, “Skola”, Krape, Krapes pag., Ogres nov. nomas tiesību izsoli” (protokols Nr.17, 11.)

1.4. Iznomātājs – Ogres novada pašvaldība.

1.5. Izsoles veids – rakstiskā izsole.

1.6. Izsoles kārta: 3. (trešā).

1.7. Ar izsoles noteikumiem, tai skaitā ar nomas līguma projektu, interesenti var iepazīties Ogres novada pašvaldības portālā www.ogresnovads.lv.

**2. Izsoles objekts**

2.1. Tiesības nomāt Ogres novada pašvaldībai piederošā nekustamā īpašuma **“Skola”, Krapes pag., Ogres nov., kadastra numurs 7452 004 0060, sastāvā ietilpstošās Nedzīvojamās ēkas – skolas (kadastra apzīmējums 7452 004 0060 001) telpas pēc nepieciešamības** (turpmāk – Telpas).

2.2. Pretendents var iesniegt piedāvājumu par visas ēkas vai kādas atsevišķas ēkas daļas nomu, izņemot sporta zāli, kas netiek iznomāta. Sporta zāli varēs izmantot mācību procesā, taču ārpus mācību laika pašvaldība to izmantos savām vajadzībām.

2.3. Uzvarētājs tiks noteikts pēc piedāvātās augstākās kopsummas, iznomājamo platību m2 reizinot ar piedāvāto cenu par 1 m2.

2.4. Telpu izmantošanas veids – **alternatīvās izglītības pakalpojumu sniegšana**.

2.5. Pretendentiem **nomas tiesību termiņš uz** **5 (pieciem)** **gadiem** ar iespēju termiņu pagarināt.

**3.Nomas tiesību izsoles sākumcena**

3.1.Nomas objekta nosacītā nomas maksa ir **EUR 0,80** (nulle *euro*, astoņdesmit centi) par katru Telpu kvadrātmetru mēnesī, neieskaitot pievienotās vērtības nodokli, papildus telpu nomas maksai maksājot Telpām piesaistītās zemes nomas maksu un nekustamā īpašuma nodokli par zemi un ēkām.

**4.Izsoles dalībnieki**

4.1. Par izsoles dalībnieku var kļūt juridiskā vai fiziskā persona vai personu grupa, kura saskaņā ar spēkā esošajiem normatīvajiem aktiem un šiem noteikumiem ir tiesīga piedalīties izsolē un iegūt nomas tiesības.

4.2. Piedaloties izsolē, pretendentam nevar būt nomas maksas un nekustamā īpašuma nodokļa parādi Ogres novada pašvaldībā.

**5.Izsoles dalībnieku reģistrācija**

5.1. Fiziskā persona, reģistrējoties dalībai izsolē, iesniedz šādus dokumentus: slēgtā aploksnē izsoles pieteikumu, norādot – vārdu, uzvārdu, personas kodu, deklarētās dzīvesvietas adresi, elektroniskā pasta adresi (ja ir), nomas objektu, uz kuru piesakās, nomas laikā plānotās darbības objektā un piedāvāto nomas maksas apmēru, apliecinājumu, ka ir iepazinies ar šiem izsoles noteikumiem, izpratis tos un iebildumu pret tiem nav (pielikums Nr.1).

5.2. Latvijā reģistrēta juridiskā persona, reģistrējoties dalībai izsolē, iesniedz šādus dokumentus: izsoles pieteikumu, norādot – nosaukumu (uzņēmumu), reģistrācijas numuru, juridisko adresi, nomas tiesību pretendenta pārstāvja vārdu, uzvārdu un personas kodu (ja ir), elektroniskā pasta adresi (ja ir), nomas objektu, uz kuru piesakās, nomas laikā plānotās darbības objektā un piedāvāto nomas maksas apmēru, apliecinājumu, ka ir iepazinies ar šiem izsoles noteikumiem, izpratis tos un iebildumu pret tiem nav (pielikums Nr.1).

**6. Piedāvājumu iesniegšana izsolei un tā saturs**

6.1. Šo noteikumu 5.nodaļā minētie dokumenti **līdz 2022.gada 5.oktobra plkst.17.00 jānosūta ierakstītā vēstulē pa pastu vai jāiesniedz personīgi, Ogrē, Brīvības ielā 33, 1.stāvā, apmeklētāju pieņemšanas centrā. Pieteikumu jāiesniedz slēgtā aploksnē.**

**6.2. Uz aploksnes jānorāda, ka pieteikums tiek iesniegts rakstiskai izsolei, nomas objekts, nekustamais īpašums, nomas tiesību pretendents.**

6.3. Visi dokumenti iesniedzami latviešu valodā.

6.4. Reģistrācijai iesniegtie dokumenti izsoles dalībniekiem netiek atgriezti.

6.5. Komisija reģistrē saņemtos pieteikumus to saņemšanas secībā, norāda saņemšanas datumu un laiku, kā arī nomas tiesību pretendentu. Pieteikumu glabā slēgtā aploksnē līdz izsoles sākumam. Komisija neatbild par pieteikumiem, kas nav noformēti saskaņā ar šo noteikumu 5.punktu.

6.6. Nomas tiesību pretendents drīkst piedalīties rakstiskā izsolē, ja pieteikums iesniegts publikācijā norādītajā termiņā. Ja dokumenti tiek nosūtīti pa pastu, nosūtīšanas datumam, ko apliecina pasta zīmogs, jābūt ne vēlākam kā sludinājumā par Objektu norādītajam pretendentu pieteikšanas termiņa datumam.

6.7. Ziņas par izsoles pretendentiem un to skaitu netiek izpaustas līdz pat izsoles sākumam. Par ziņu neizpaušanu atbildīga ir Komisija.

**7.Izsoles norise**

7.1.Piedāvājumu atvēršana notiek **2022.gada 7.oktobrī plkst.10:00** Ogres novada pašvaldībā, Brīvības ielā 33, Ogrē.

7.2. Izsoli vada un kārtību izsoles laikā nodrošina Komisijas priekšsēdētājs vai tā prombūtnes laikā Komisijas priekšsēdētāja vietnieks.

7.3. Pieteikumus atver iesniegšanas secībā.

7.4. Ja pieteikumā nav iekļauta šo noteikumu 5.nodaļā minētā informācija vai nomas pieteikumā piedāvātais nomas maksas apmērs ir mazāks par nomas objekta nosacīto nomas maksas apmēru, Komisija pieņem lēmumu par nomas tiesību pretendenta izslēgšanu no dalības rakstiskā izsolē un nomas pieteikumu neizskata.

7.5. Komisijas priekšsēdētājs vai viņa vietnieks pēc pieteikumu atvēršanas nosauc nomas tiesību pretendentu, pieteikuma iesniegšanas datumu un laiku, kā arī nomas tiesību pretendenta piedāvāto nomas maksas apmēru un parakstās uz pieteikuma. Nomas pieteikumu atvēršanu protokolē. Mutiskie piedāvājumi rakstiskā izsolē ir aizliegti.

7.6. Ja nepieciešams papildus laiks, lai izvērtētu pieteikumu atbilstību publicētajiem iznomāšanas nosacījumiem, pēc pieteikumu atvēršanas tiek noteikts laiks un vieta, kad tiks paziņoti rakstiskās izsoles rezultāti. Ja papildu izvērtējums nav nepieciešams, pēc visu pieteikumu atvēršanas paziņo, ka rakstiskā izsole pabeigta, kā arī nosauc visaugstāko nomas maksu un nomas tiesību pretendentu, kas to nosolījis un ieguvis tiesības slēgt nomas līgumu. Rakstiskās izsoles rezultātu paziņošanu protokolē.

7.7. Ja uz konkrētā objekta nomas tiesībām pretendē tikai viens izsoles pretendents, nomas tiesības iegūst šis vienīgais izsoles pretendents par piedāvāto nomas maksas apmēru.

7.8. Pretendentiem, kuri nosolīja vienādu augstāko cenu, rakstiski tiek lūgts izteikt savu piedāvājumu par iespējami augstāko nomas maksu, nosakot piedāvājumu iesniegšanas un atvēršanas datumu, laiku, vietu un kārtību.

7.9. Ja neviens no nomas tiesību pretendentiem, kuri piedāvājuši vienādu augstāko nomas maksu, neiesniedz jaunu piedāvājumu par augstāku nomas maksu saskaņā ar šo noteikumu 7.11.punktu, Komisija pieteikumu iesniegšanas secībā rakstiski piedāvā minētajiem pretendentiem slēgt nomas līgumu atbilstoši to nosolītajai nomas maksai.

7.10. Komisija ir tiesīga pārbaudīt izsoles pretendentu sniegtās ziņas.

7.11. Ja sludinājumā par Objektu noteiktajā termiņā nav iesniegts neviens pieteikums, Komisija var pagarināt pieteikumu iesniegšanas termiņu, pārējos izsoles nosacījumus atstājot negrozītus.

7.12. Komisija apstiprina izsoles rezultātus un paraksta izsoles protokolu.

7.13. Rīkotās izsoles rezultātus 2 (divu) darba dienu laika pēc izsoles publicē Ogres novada pašvaldības mājas lapā internetā [www.ogresnovads.lv](http://www.ogresnovads.lv).

**8.Nenotikusī izsole**

8.1.Izsole tiks atzīta par nenotikušu:

8.1.1. ja neviens izsoles pretendents nav iesniedzis pieteikumu;

8.1.2. ja nav pārsolīta nosacītā nomas maksa;

8.1.3. ja neviens no izsoles pretendentiem, kurš ieguvis tiesības slēgt nomas līgumu, nenoslēdz to izsoles noteikumos noteiktajā termiņā;

8.1.4. ja tiek konstatēts, ka bijusi noruna kādu atturēt no piedalīšanās izsolē vai ja izsolē starp pretendentiem konstatēta vienošanās, kas ietekmējusi izsoles rezultātus vai tās gaitu;

8.1.5. ja nomas tiesības iegūst persona, kurai nav bijušas tiesības piedalīties izsolē.

**9.Nomas līguma noslēgšana**

9.1 Pretendentam, kurš ir piedāvājis visaugstāko nomas maksu, viena mēneša laikā pēc izsoles rezultātu apstiprināšanas noslēgt Telpu nomas līgumu ar Ogres novada pašvaldības Krapes pagasta pārvaldes vadītāju. Ja iepriekšminētajā termiņā pretendents nomas līgumu neparaksta un neiesniedz rakstisku atteikumu slēgt nomas līgumu, ir uzskatāms, ka nomas tiesību pretendents no nomas līguma slēgšanas ir atteicies.

9.2. Gadījumā, ja nomas līgums netiek noslēgts, nomas tiesības tiek piedāvātas iegūt izsoles dalībniekam, kurš piedāvāja nākamo augstāko nomas maksu. Nomas līgums ar nākamo izsoles pretendentu ir slēdzams, ja nākamais pretendents piekrīt parakstīt nomas līgumu divu nedēļu laikā pēc piedāvājuma saņemšanas. Ja nomas pretendents piekrīt parakstīt nomas līgumu par paša nosolīto augstāko nomas maksu, tas jāparaksta 7 (septiņu) darba dienu laikā.

Izsoles noteikumus sagatavoja

Ogres novada pašvaldības mantas novērtēšanas un izsoles komisija

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1.pielikums

**Ogres novada pašvaldības mantas novērtēšanas un izsoles komisijai**

**Pieteikums atkārtotai (trešajai) rakstiskai izsolei par telpu nomu ēkā ar kadastra apzīmējumu 7452 004 006 0001, “Skola”, Krape, Krapes pag., Ogres novadā**

Izsoles objekts: nomas tiesības Ogres novada pašvaldības īpašuma **“Skola”, Krapes pag., Ogres nov., kadastra numurs 7452 004 0060, sastāvā ietilpstošās Nedzīvojamās ēkas – skolas (kadastra apzīmējums 7452 004 0060 001) telpām pēc nepieciešamības -** pretendents var iesniegt piedāvājumu par visas ēkas vai kādas atsevišķas ēkas daļas nomu, izņemot sporta zāli, kas netiek iznomāta. Sporta zāli varēs izmantot mācību procesā, taču ārpus mācību laika pašvaldība to izmantos savām vajadzībām.

Uzvarētājs tiks noteikts pēc piedāvātās augstākās kopsummas, iznomājamo platību m2 reizinot ar piedāvāto cenu par 1 m2.

Nomas tiesību termiņš – **termiņš uz** **5 (pieciem)** **gadiem** ar iespēju termiņu pagarināt.

Nomas objekta nosacītā nomas maksa **EUR** **0,80** (nulle *euro,* astoņdesmit centi) **par 1 m2 mēnesī**, neieskaitot pievienotās vērtības nodokli, papildus telpu nomas maksai maksājot Telpām piesaistītās zemes nomas maksu un nekustamā īpašuma nodokli par zemi un ēkām.

|  |
| --- |
| **I Fiziskai personai** |
| Vārds, Uzvārds |  |
| Personas kods |  |
| Deklarētās dzīvesvietas adrese |  |
| Elektroniskā pasta adrese, tālruņa numurs |  |
| Nomas laikā plānotās darbības objektā |  |
| Nomājamo telpu skaits un apjoms (m2) |  |
| Piedāvātais nomas maksas apmērs, EUR/mēnesī par telpas m2 *(vismaz nosacītās nomas maksas apmērā)* |  |

|  |
| --- |
| **II Latvijā reģistrētai juridiskai personai** |
| Nosaukums |  |
| Reģistrācijas numurs |  |
| Juridiskā adrese |  |
| Nomas tiesību pretendenta pārstāvja Vārds, Uzvārds un personas kodu (ja ir) |  |
| Elektroniskā pasta adrese, tālruņa numurs |  |
| Nomas laikā plānotās darbības objektā |  |
| Nomājamo telpu skaits un apjoms (m2) |  |
| Piedāvātais nomas maksas apmērs, EUR/mēnesī par telpas m2 *(vismaz nosacītās nomas maksas apmērā)* |  |

**APLIECINĀJUMS**

Es, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

*(vārds, uzvārds, personas kods)*

apliecinu, ka esmu iepazinies ar šīs izsoles noteikumiem, izpratis tos un iebildumu pret tiem nav. Piekrītu, ka Ogres novada pašvaldība veic manu personas datu apstrādi, pārbaudot sniegto ziņu patiesumu.

2022.gada \_\_\_\_\_.\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_